दिल्ली के IGI एयरपोर्ट पर विशेष डॉग 'गाइड' ने ऐसे पकड़ा संदिग्ध बैग  
सीआईएसएफ के सिपाही की पड़ी बैग पर नजर 
इसके बाद विशेष डॉग को बुलाया गया 
'गाइड' ने सूंघने के बाद बैग को संदिग्ध करार दिया
दिल्ली के इंदिरा गांधी अंतरराष्ट्रीय एयरपोर्ट (Indira Gandhi International Airport) पर शुक्रवार तड़के टर्मिनल 3 पर एक संदिग्ध बैग मिला, जिसके बाद हड़कंप मच गया. सुरक्षा एजेंसियां बैग की जांच में जुट गई हैं. CISF के मुताबिक अभी तक की जांच से ऐसा लग रहा है कि संदिग्ध बैग में आरडीएक्स (RDX) हो सकता है. बताया जा रहा है कि सीआईएसएफ ने इस बैग को 'डॉग' की मदद से पकड़ा. सूचना मिलते ही मौके पर बम निरोधक दस्ते सहित तमाम सुरक्षा और जांच एजेंसियों के आला अधिकारी पहुंच गए हैं. बैग फोर्सकोर्ट एराइवल एरिया में मिला है. सीआईएएसएफ के एक उच्च पदस्थ सूत्र ने बताया, "बैग को सीआईएसएफ के विशेष-डॉग ने पकड़ा है. ऐसे में इस संभावना से भी इंकार नहीं किया जा सकता कि बैग में विस्फोटक होगा. लिहाजा इंटरनेशनल प्रोटोकॉल के मद्देनजर बैग को अब 24 घंटे के लिए 'कूलेंट बैग' (कूलिंग पिट) में रखकर उसकी गहराई से जांच किया जाना जरुरी है. कूलेंट बैग किसी भी विस्फोटक को ठंडा करके उसकी ताकत को कम करने का काम करता है."
An unattended bag was found at T3 of Delhi's IGI airport today morning. Check of the bag was carried out & found positive signal of explosive inside. It was also checked by Dog 'Guide'&safely taken to cooling pit. After forensic test it will be clarified if it is explosive or not
सीआईएसएफ (केंद्रीय औद्योगिक सुरक्षा बल) के हवाई अड्डे पर मौजूद एक सूत्र ने कहा, "काले रंग का संदिग्ध बैग एराइवल एरिया में जिस पिलर नंबर-4 के पास मिला, उस इलाके को पूरी तरह से सील कर दिया गया है." बैग पर सबसे पहले नजर CISF के सिपाही वीके सिंह की पड़ी. बैग में विस्फोटक होने की संभावना से उसके पास कोई नहीं गया. तुरंत पुष्टि के लिए मौके पर डॉग-स्क्वॉड बुलाया गया. विस्फोटक तलाशने के विशेषज्ञ 'गाइड' नाम के डॉग ने भी बैग को संदिग्ध करार दिया, तब मामला उच्चाधिकारियों के संज्ञान में लाया गया. सीआईएसएफ सूत्रों के मुताबिक, "बैग को सूंघने के बाद डॉग से जिस तरह के इशारे मिले हैं, उनसे फिलहाल इस तथ्य को नहीं नकारा जा सकता कि बैग में विस्फोटक ही न हो. फिलहाल अभी तक जांच जारी है. जब तक बैग को प्रयोगशाला भेजकर उसकी रिपोर्ट न मिल जाये तब तक जांच एजेंसियां भी कुछ कह पाने की स्थिति में नहीं हैं." (IANS से भी इनपुट)